CELEX: C2007/183/65
Language: fi
Date: 2007-08-04 00:00:00
Title: Asia T-163/07: Kanne 8.5.2007 — SC Gerovital Cosmetics v. SMHV — SC Farmec (GEROVITAL H3 Prof. Dr. A. Aslan)

4.8.2007   
            
            
               FI
            
            
               Euroopan unionin virallinen lehti
            
            
               C 183/33
            
         Kanne 8.5.2007 — SC Gerovital Cosmetics v. SMHV — SC Farmec (GEROVITAL H3 Prof. Dr. A. Aslan)
   (Asia T-163/07)
   (2007/C 183/65)
   Kannekirjelmän kieli: englanti
   Asianosaiset
   
      Kantaja: SC Gerovital Cosmetics S.A. (Bukarest, Romania) (edustaja: lakimies D. Boştinşă)
   
      Vastaaja: sisämarkkinoiden harmonisointivirasto (tavaramerkit ja mallit)
   
      Vastapuoli valituslautakunnassa: Farmec S.A. (Cluj-Napoca, Romania)
   Vaatimukset
   
               —
            
            
               Sisämarkkinoiden harmonisointiviraston (tavaramerkit ja mallit) toisen valituslautakunnan asiassa R 271/2006-2 — GEROVITAL H3 27.2.2007 tekemä päätös on kumottava ja lisäksi
            
         
               —
            
            
               mitättömyysosaston 23.12.2005 tekemä päätös asiassa, jossa vaadittiin SMHV:lta mitättömyyden toteavaa ratkaisua viitenumero 872C 0000986 034, yhteisön tavaramerkki 986034 GEROVITAL H3, on kumottava.
            
         
               —
            
            
               Vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   
      Rekisteröity yhteisön tavaramerkki, jonka mitättömäksi julistamista on vaadittu: Yhteisön tavaramerkiksi rekisteröity kuviomerkki, johon sisältyvät sanat ”GEROVITAL H3 Prof. Dr. A. Aslan” luokkiin 3 ja 42 kuuluvia tavaroita ja palveluita varten, hakemus nro 986 034.
   
      Yhteisön tavaramerkin haltija: Kantaja
   
      Yhteisön tavaramerkin mitättömäksi julistamista koskevan vaatimuksen esittäjä: Farmec S.A.
   
      Mitättömäksi julistamista koskevan vaatimuksen esittäjän tavaramerkkioikeus: Kansalliseksi tavaramerkiksi rekisteröity kuviomerkki ”Gerovital H3 PROF. DR. ANA ASLAN” tietyille luokkaan 3 kuuluville tavaroille
   
      Mitättömyysosaston ratkaisu: Tavaramerkki julistettiin kokonaisuudessaan mitättömäksi.
   
      Valituslautakunnan ratkaisu: Valitus hylättiin.
   
      Kanneperusteet: Neuvoston asetuksen N:o 40/94 52 artiklan ja 53 artiklan 2 kohdan rikkominen.
   Kantaja katsoo, että romanialaisen kuviomerkin oli osittain luovuttanut sille kansainvälisen ja kansallisten rekisteröintien haltija, niiden tuotteiden osalta, joista oli määrätty luovutussopimuksessa, ja että mainittu tavaramerkki on aikaisempi tunnettu merkki, joka on tunnettu useammassa kuin yhdessä jäsenvaltiossa. Näin ollen se katsoo, että sillä on etuoikeus ja yksinoikeus rekisteröintiasioissa.
   Kantaja väittää myös, että toisin kuin sen vastapuolella mitättömyys- ja valitusmenettelyssä (jäljempänä Farmec), kantajalla on laajemmat oikeudet tavaramerkkiin sekä niiden kosmetiikkatuotteiden osalta, joita sillä on oikeus valmistaa, että näiden tuotteiden koostumuksen osalta. Jos oletetaan, että kummallakin yhtiöllä on yhtäläiset ja erilliset oikeudet tavaramerkkiin GEROVITAL H3 Prof. Dr. A. Aslan mainitun tavaramerkin suojan vahvuuden osalta, aikaisemmuusnäkökohdalla, johon Farmec on vedonnut, ei kantajan mukaan tulisi olla mitään merkitystä.
   Lopuksi kantaja väittää, että sen omistusoikeuteen puututtaisiin vakavalla tavalla, jos sen olisi mahdotonta saada luovutussopimuksesta johtuville oikeuksille kansainvälinen hyväksyntä ja suoja, vaikka kantaja väittää, että Romaniassa sillä on täydet oikeudet ja suoja.